ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2815/98

υποβολή: Fernando Fernández Martín (PPE) προς την Επιτροπή

(17 Σεπτεμβρίου 1998)

Θέμα: Πλημμύρες στην Κίνα

Οι πρόσφατες πλημμύρες στην Κίνα που οφείλονται στην υπερχείλιση του ποταμού Γιάνγκ- Τσέ έχουν προκαλέσει περισσότερους από 3.000 θανάτους και την καταστροφή 5 εκατομμυρίων σπιτιών πλήττοντας περισσότερα από 230 εκατομ. άτομα. Οι ζημίες υπολογίζονται σε περίπου 18 δισεκ. ecu, από την καταστροφή καλλιεργημένης γης, υποδομής, σχολείων και σχολικού εξοπλισμού, βιομηχανικών εγκαταστάσεων, σπιτιών κλπ.

Ποιά υπήρξε η συμβολή της Ευρωπαϊκής Επιτροπής στη διεθνή βοήθεια που παρεσχέθη σε τρόφιμα, φάρμακα, σχολικό εξοπλισμό και επείγουσα βοήθεια; Πρόκειται η Επιτροπή να συνεχίσει την παροχή βοήθειας κατά τους προσεχείς μήνες;

Ποιά είναι η πρώτη αξιολόγηση των ζημιών, έστω και προσωρινή, ιδιαίτερα όσον αφορά το περιβάλλον;

Απάντηση της κας Bonino εξ ονόματος της Επιτροπής

(21 η Οκτωβρίου 1998)

Οι συνεχείς και εκτεταμένες βροχοπτώσεις των τελευταίων πέντε μηνών στην Κίνα είχαν ως αποτέλεσμα σοβαρές πλημμύρες οι οποίες εκτιμάται ότι πλήττουν προς το παρόν 223 εκατ. πληθυσμού σε 29 επαρχίες της κεντρικής, νότιας, ανατολικής και βόρειας Κίνας. Η στάθμη του ποταμού Γιανγκτσέ ανέβηκε σε επίπεδα ρεκόρ και σε πολλές περιοχές οι πλημμύρες χαρακτηρίζονται ως οι χειρότερες που γνώρισαν οι κάτοικοι.

Σύμφωνα με τα τελευταία επίσημα δεδομένα, πλέον των 5000 ατόμων έχασαν τη ζωή τους, 5 εκατ. οικίες καταστράφηκαν και περίπου 14 εκατ. άνθρωποι έχουν μείνει άστεγοι. Συνολικά, 21 εκατ. εκτάρια είναι πλημμυρισμένα ενώ 5 εκατ. εκτάρια καλλιεργειών έχουν καταστραφεί.

Στις 6 Αυγούστου 1998, η Επιτροπή εξέδωσε απόφαση έκτακτης παρέμβασης προϋπολογισμού 605.000 ECU. Το ποσό αυτό διοχετεύεται μέσω του Γραφείου Ανθρωπιστικής βοήθειας της Ευρωπαϊκής Κοινότητας (ECHO) και χρησιμοποιείται για την εκτέλεση δύο έργων στήριξης που θα υλοποιήσουν η Διεθνής Ομοσπονδία του Ερυθρού Σταυρού και η MSF Ολλανδίας (γιατροί χωρίς σύνορα). Τα έργα αυτά αφορούν ορισμένες από τις χειρότερα πληγείσες περιοχές και έχουν στόχο την επισιτιστική ασφάλεια, την παροχή ιατρικής περίθαλψης και βοήθειας έκτακτης ανάγκης (αποχέτευση και προσωρινοί καταυλισμοί).

Λόγω της έκτασης της καταστροφής οι ανάγκες ανθρωπιστικής βοήθειας είναι ακόμα πολύ μεγάλες παρά τη διεθνή και εθνική κινητοποίηση. Για το λόγο αυτό Επιτροπή εξέδωσε πρόσφατα και δεύτερη απόφαση για έκτακτη παρέμβαση προϋπολογισμού 1.050.000 ECU. Το έργο θα υλοποιηθεί από τη Διεθνή Ομοσπονδία του Ερυθρού Σταυρού και θα αφορά τους ίδιους στόχους.

Λόγω της έκτασης της καταστροφής και δεδομένης της αναμενόμενης επιδείνωσης της κατάστασης, η Επιτροπή έχει διορίσει επιτόπου ανταποκριτή στην Κίνα, υπεύθυνο για την παρακολούθηση των έργων τα οποία χρηματοδοτεί καθώς και της ανθρωπιστικής κατάστασης. Η Επιτροπή θα συνεχίσει να αξιολογεί και να εξετάζει τις ανθρωπιστικές ανάγκες της Κίνας.
ΓΡΑΠΤΗ ΕΡΩΤΗΣΗ E-2952/98

υποβολή: Gerhard Hager (NI) προς την Επιτροπή

(8 Οκτωβρίου 1998)

Θέμα: Υποχρέωση κοινοποίησης

Σύμφωνα με το άρθρο 8 της οδηγίας 83/189/ΕΟΚ(1) του Συμβουλίου της 28ης Μαρτίου 1983, τα κράτη μέλη υποχρεούνται να κοινοποιούν στην Επιτροπή τα εθνικά νομοσχέδια εφόσον περιλαμβάνουν "τεχνικές προδιαγραφές" όπως ορίζονται στην εν λόγω οδηγία. Κατά την άποψή μου θα έπρεπε να υπάγεται στη διάταξη αυτή και ο αυστριακός κανονισμός για την αποτροπή και ανακύκλωση αποβλήτων από συσκευασίες και άλλα υπολείμματα διαφόρων αγαθών καθώς και η θέσπιση συστημάτων συλλογής και ανακύκλωσης (Κανονισμός περί συσκευασιών 1996) BGB1 II αριθ. 232/1997. Μπορεί η Επιτροπή για το λόγο αυτό να με πληροφορήσει.

εάν ο αυστριακός αυτός νόμος εμπίπτει στην υποχρέωση κοινοποίησης που επιβάλλει ο ανωτέρω κανονισμός;

εάν ναι, πότε;

εάν όχι, ποιές νομικές συνέπειες συνδέονται με την παράλειψη της κοινοποίησης αυτής;

Απάντηση του κ. Bangemann εξ ονόματος της Επιτροπής

(4 Νοεμβρίου 1998)

Τα δύο κείμενα που αναφέρει το αξιότιμο μέλος του Κοινοβουλίου έχουν κοινοποιηθεί υπό μορφή σχεδίου στην Επιτροπή σύμφωνα με την παράγραφο 1 του άρθρου 16 της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου της 20ής Δεκεμβρίου 1994 για τις συσκευασίες και τα απορρίμματα συσκευασίας(2).

Τα δύο εν λόγω κείμενα αποτελούσαν πράγματι σχέδια για μέτρα τα οποία προέβλεπε να θεσπίσει η Αυστρία στο πλαίσιο της προαναφερθείσας οδηγίας 94/62/ΕΚ. Οι αυστριακές αρχές είχαν επομένως την υποχρέωση να τα κοινοποιήσουν εφαρμόζοντας σε κάθε περίπτωση, σύμφωνα με την πρώτη παράγραφο του άρθρου 16 της οδηγίας 94/62/ΕΚ, την προβλεπόμενη διαδικασία από την οδηγία 83/189/ΕΟΚ του Συμβουλίου της 28ης Μαρτίου 1983 για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών(3), οδηγία η οποία κατόπιν μετετράπη στην οδηγία 98/34/ΕΚ του Ευρωπαϊκού Κοινοβουλίου και του Συμβουλίου της 22 Μαρτίου 1998(4).

Η πρώτη κοινοποίηση του σχεδίου διατάγματος του Ομοσπονδιακού Υπουργείου Περιβάλλοντος, Νεολαίας και Οικογένειας για τον περιορισμό και την ανακύκλωση των απορριμμάτων συσκευασίας και ορισμένων υπολειμμάτων εμπορευμάτων και για τη δημιουργία συστημάτων συλλογής και ανακύκλωσης (VerpackVO 1996) πραγματοποιήθηκε στις 27 Αυγούστου 1996 με αριθμό κοινοποίησης 96/332/Α. Το εγκεκριμένο κείμενο δημοσιεύθηκε κατόπιν στην Επίσημη Εφημερίδα (BGBl) αριθ. 648/1996 της 29ης Νοεμβρίου 1996.

Μια νέα έκδοση του ίδιου διατάγματος (VerpackVO 1997) κοινοποιήθηκε υπό μορφή σχεδίου την 1 Νοεμβρίου 1997 με αριθμό κοινοποίησης 97/156/Α. Το οριστικό κείμενο δημοσιεύθηκε στην BGBl ΙΙ αριθ.232/1997.

(1) ΕΕ L 109 της 26.4.1983, σελ. 8.

(2) ΕΕ L 365 της 31.12.1994.

(3) ΕΕ L 109 της 26.4.1983.

(4) ΕΕ L 204 της 21.7.1998.
ΓΡΑΠΤΗ ΕΡΩΤΗΣΗ E-2836/98

υποβολή: Niall Andrews (UPE) προς την Επιτροπή

(28 Σεπτεμβρίου 1998)

Θέμα: Ανεξαρτησία του Ανατολικού Τιμόρ

Μετά την αλλαγή της ηγεσίας στην Ινδονησία, προτίθεται η Επιτροπή να αποκαλύψει ποιες είναι οι τελευταίες εξελίξεις εν σχέσει με το θέμα της ικανοποίησης της νόμιμης απαίτησης των κατοίκων του Ανατολικού Τιμόρ για ανεξαρτησία;

Απάντηση του κ. Marín εξ ονόματος της Επιτροπής

(26 Οκτωβρίου 1998)

Από τις αρχές Αυγούστου 1998, έλαβαν χώρα πολλές σημαντικές εξελίξεις όσον αφορά την πιθανή επίλυση της κατάστασης στο Ανατολικό Τιμόρ.

Στις 4 και 5 Αυγούστου 1998, Ο Γενικός Γραμματέας των Ηνωμένων Εθνών είχε συνομιλίες με τους Υπουργούς Εξωτερικών της Πορτογαλίας και της Ινδονησίας στη Νέα Υόρκη που οδήγησαν, για πρώτη φορά στην ιστορία, στην έκδοση κοινού ανακοινωθέντος. Το κυριότερο σημείο σάυτό το ανακοινωθέν ήταν η συμφωνία να διεξαχθούν σε βάθος συζητήσεις για την ειδική κατάσταση του Ανατολικού Τιμόρ με την επιφύλαξη των βασικών θέσεών τους αρχής. Συμφωνήθηκε επίσης να συμμετέχουν στενότερα οι διάφορες ομάδες του Ανατολικού Τιμόρ στην ανεύρεση λύσης. Συμφωνήθηκε ότι ο περιεκτικός διάλογος μεταξύ όλων των μερών του Ανατολικού Τιμόρ πρέπει να αρχίσει τον Οκτώβριο 1998. Επιτεύχθηκε επίσης συμφωνία για την καθιέρωση τμημάτων ενδιαφέροντος στις πρεσβείες στη Λισσαβόνα και στην Τζακάρτα αντιστοίχως.

Στις 10 και 11 Σεπτεμβρίου 1998, έλαβε χώρα μία συνάντηση συμφιλίωσης στο Dare του Ανατολικού Τιμόρ, κατόπιν προσκλήσεως του Επισκόπου Belo, στην οποία συμμετείχαν όλες οι διάφορες φατρίες και οι κρατικές και πολιτικές ομάδες του Ανατολικού Τιμόρ. Στο τέλος της συνάντησης, δημοσιεύθηκε μία κοινή δήλωση η οποία τόνιζε ότι υπήρχε διαφορά απόψεων μεταξύ των διαφόρων ομάδων, και ότι απαιτούνται περαιτέρω προσπάθειες για να βρεθεί μία κοινή πλατφόρμα που θα ενώσει το λαό του Ανατολικού Τιμόρ.

Έγιναν επίσης ορισμένες σποραδικές εξεγέρσεις και λεηλασίες κρατικών καταστημάτων ρυζιού στο Ανατολικό Τιμόρ, λόγω της κακής οικονομικής κατάστασης και κατά τα φαινόμενα χωρίς πολιτική χροιά. Η ινδονησιακή κυβέρνηση μείωσε περαιτέρω τα στρατεύματά της, αλλά έστειλε προσφάτως νέα στρατεύματα ισχυριζόμενη ότι αυτά δεν ήταν στρατός μάχης αλλά ότι συμπεριελάμβαναν ιατρικό προσωπικό.

Η Επιτροπή ελπίζει ότι οι θετικές εξελίξεις που παρατηρήθηκαν κατά τις τελευταίες εβδομάδες, θα καταλήξουν σύντομα σε μία δίκαιη, σφαιρική και διεθνώς αποδεκτή λύση του προβλήματος του Ανατολικού Τιμόρ.
ΓΡΑΠΤΗ ΕΡΩΤΗΣΗ E-2666/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Σχέσεις Συμβουλίου-Ευρωπαïκού Κοινοβουλίου

Κατ' εφαρμογή της Συνθήκης του Άμστερνταμ, οι δύο τελευταίες Προεδρίες του Συμβουλίου επέκτειναν τα δικαιώματα διαβούλευσης του ΕΚ στον 3ο Πυλώνα.

1. Πώς προτίθεται να χειριστεί η νέα Προεδρία αυτό το γεγονός;

2. Πώς αντιμετωπίζει η Προεδρία την απαίτηση παρουσίας εκπροσώπων του Συμβουλίου κατά τις συζητήσεις ΕΚ-Επιτροπών και εξουσιοδότησης του να ομιλεί εξ ονόματος του Συμβουλίου;

3. Θα ήταν εις όφελος της συνοχής και της συνέχειας της εργασίας του ΕΚ εάν κάθε Προεδρία κατέθετε μία γραπτή τελική έκθεση για τα πεπραγμένα της. Ποια είναι η θέση του Συμβουλίου σε αυτή την πρόταση;

Απάντηση

(27 Νοεμβρίου 1998)

Το Συμβούλιο προτίθεται να συνεχίσει να εφαρμόζει όπως μέχρι τώρα το πρώτο και δεύτερο εδάφιο του άρθρου Κ6 της Συνθήκης για την Ευρωπαϊκή Ένωση (ΣΕΕ) όσον αφορά την ενημέρωση, του Ευρωπαϊκού Κοινοβουλίου, τη διαβούλευση μαζί του και τη μέριμνα, ώστε οι απόψεις του να λαμβάνονται δεόντως υπόψη. Σε αυτά τα πλαίσια, η αυστριακή προεδρία, όπως και οι δύο προηγούμενες προεδρίες, θα συνεχίσει την διαβούλευση με το Ευρωπαϊκό Κοινοβούλιο σχετικά με τα σχέδια νομικώς δεσμευτικών πράξεων στους τομείς που καλύπτονται από τον τίτλο VI της ΣΕΕ.

Όσον αφορά την παρουσία εκπροσώπων του Συμβουλίου στις συνεδριάσεις των κοινοβουλευτικών επιτροπών, υπενθυμίζεται ότι η προεδρία του Συμβουλίου συναντάται τακτικά με τις κοινοβουλευτικές επιτροπές, για να συζητήσει θέματα του τίτλου VI της ΣΕΕ.

Το Συμβούλιο επιθυμεί να υπενθυμίσει ότι, όπως κατά τα προηγούμενα έτη, ο απολογισμός της δράσης του στο πλαίσιο του τίτλου VI της ΣΕΕ θα υποβληθεί στο τέλος του 1998 στο Ευρωπαϊκό Κοινοβούλιο, με την ευκαιρία της ετήσιας συζήτησης που οργανώνεται βάσει του άρθρου Κ.6. Εξάλλου, έκθεση για την πορεία της ΕΕ, ιδίως στον τομέα της Δικαιοσύνης και των Εσωτερικών Υποθέσεων, υποβάλλεται κάθε χρόνο στο Ευρωπαϊκό Κοινοβούλιο.
ΓΡΑΠΤΗ ΕΡΩΤΗΣΗ E-2929/98

υποβολή: Carmen Díez de Rivera Icaza (PSE) προς την Επιτροπή

(2 Οκτωβρίου 1998)

Θέμα: Ευρωπαïκός Οργανισμός Τουρισμού

Το Ευρωπαϊκό Κοινοβούλιο κατόπιν προτάσεώς μου τάχθηκε με δύο ψηφίσματά του (A4-80/94(1) και A4-16/96(2)) υπέρ της ιδρύσεως ενός Ευρωπαϊκού Οργανισμού Τουρισμού. Ο επίτροπος κ. Παπουτσής απάντησε (P-2433/96(3)και Ε-1129/97(4)) ότι το θέμα της ιδρύσεως ενός τέτοιου οργανισμού θα εξεταζόταν μετά το πρώτο πολυετές πρόγραμμα για τον ευρωπαϊκό τουρισμό.

Θα μπορούσε να μας πληροφορήσει η Επιτροπή ποιά μέτρα προωθούνται για να ικανοποιηθεί το αίτημα του Ευρωπαϊκού Κοινοβουλίου, ιδίως λαμβάνοντας υπόψη ότι στη Συνθήκη του Άμστερνταμ,ατυχώς, ουδεμία γίνεται μνεία του τουρισμού;

Απάντηση του κ. Παπουτσή εξ ονόματος της Επιτροπής

(26 Οκτωβρίου 1998)

Όπως έχει ήδη επισημάνει σε προηγούμενες απαντήσεις της, η Επιτροπή θεωρεί ότι το θέμα της δημιουργίας ενός ευρωπαϊκού οργανισμού τουρισμού πρέπει να εξετασθεί έπειτα από και σε συμφωνία με την απόφαση που θα λάβει το Συμβούλιο σχετικά με τη θέσπιση πολυετούς προγράμματος υπέρ του τουρισμού. Η θέσπιση και η εφαρμογή ενός τέτοιου προγράμματος εξακολουθεί να αποτελεί προτεραιότητα της Επιτροπής σΆ αυτό τον τομέα.

(1) ΕΕ C 18 της 23.1.1995, σελ. 159.

(2) ΕΕ C 65 της 4.3.1996, σελ. 34.

(3) ΕΕ C 365 της 4.12.1996, σελ. 115.

(4) ΕΕ C 319 της 18.10.1997, σελ. 234.
ΓΡΑΠΤΗ ΕΡΩΤΗΣΗ E-3007/98

υποβολή: Umberto Bossi (NI) προς το Συμβούλιο

(16 Οκτωβρίου 1998)

Θέμα: Η τελική πρόταση προώθησης προσλήψεων χωρίς την καταβολή εισφορών στο Νότο

Η ιταλική κυβέρνηση πρότεινε πρόσφατα την προώθηση των προσλήψεων στον ιταλικό Νότο μέσω της απαλλαγής από την καταβολή ασφαλιστικών εισφορών εκ μέρους των επιχειρήσεων της περιοχής αυτής, χωρίς προηγουμένως να ενημερωθεί από τις κοινοτικές αρχές για τη νομιμότητα του μέτρου, όπως συνέβη και το 1995 με τις "συμβάσεις εργασίας για επαγγελματική κατάρτιση". Εξαιτίας της παράλειψης αυτής κινήθηκε τότε διαδικασία για παράβαση κατά της Ιταλίας λόγω παραβίασης των κοινοτικών κανόνων αντιτράστ, η οποία περατώθηκε με την αίτηση επιστροφής από τις επιχειρήσεις όλων των οφελημάτων που είχαν εισπράξει από το 1995 και εξής.

Δεν θεωρεί το Συμβούλιο ότι το ιταλικό μέτρο προς όφελος του Νότου δημιουργεί διακρίσεις εις βάρος των επιχειρήσεων των άλλων περιοχών της χώρας που θα ήθελαν να πραγματοποιήσουν νέες προσλήψεις εργαζομένων, αφού αυτές αδυνατούν να επωφεληθούν από οποιαδήποτε ενίσχυση υπέρ της απασχόλησης;

Ποιά μέτρα σκοπεύει να υιοθετήσει το Συμβούλιο έναντι της Ιταλίας, προκειμένου να αποφευχθούν και άλλες "παραλείψεις" ως προς τις κοινοποιήσεις των εθνικών μέτρων;

Τέλος, δεν θεωρεί το Συμβούλιο ότι οι ιταλικές ΜΜΕ θα πρέπει να προστατεύονται αποτελεσματικότερα, ώστε τα σφάλματα της κυβέρνησης να μη βαρύνουν τις παραγωγικές μονάδες;

Απάντηση

(7 Δεκεμβρίου 1998)

Το Συμβούλιο εφιστά την προσοχή του Αξιότιμου κ. Βουλευτή στο γεγονός ότι δεν είναι αρμόδιο να αποφανθεί για τη συμβατότητα μέτρων που λαμβάνουν τα κράτη μέλη προς το κοινοτικό δίκαιο.

Το έργο της επαγρύπνησης για την τήρηση της συνθήκης και του παραγώγου δικαίου αποτελεί αρμοδιότητα της Επιτροπής, σύμφωνα με το άρθρο 155 της συνθήκης ΕΚ.

Κατά συνέπεια, το Συμβούλιο δεν μπορεί να λάβει θέση σχετικά με τα διάφορα στοιχεία της ερώτησης του Αξιότιμου κ. Βουλευτή.
ΓΡΑΠΤΗ ΕΡΩΤΗΣΗ P-2975/98

υποβολή: Umberto Bossi (NI) προς την Επιτροπή

(28 Σεπτεμβρίου 1998)

Θέμα: Ιταλική πρόταση προώθησης των προσλήψεων χωρίς καταβολή εισφορών για τη Νότια Ιταλία

Η ιταλική κυβέρνηση παρουσίασε πρόσφατα πρόταση προώθησης των προσλήψεων στη Νότια Ιταλία με απαλλαγή από την καταβολή εισφορών εκ μέρους των επιχειρήσεων της περιοχής αυτής.

Η κυβέρνηση εξάλλου δεν ενημερώθηκε προηγουμένως από τις κοινοτικές αρχές σχετικά με τη νομιμότητα του μέτρου αυτού. Το όλο συμβάν ανάγεται στο 1995 όταν η κυβέρνηση εξεπόνησε τις "Συμβάσεις εργασιακής επιμόρφωσης" και λόγω της παράλειψης αυτής κινήθηκε η διαδικασία παραβίασης κατά της Ιταλίας (για παραβίαση των κοινοτικών κανόνων αντιτράστ) δια της οποίας της εζητείτο η επιστροφή εκ μέρους των επιχειρήσεων όλων των ποσών των οποίων επωφελήθησαν από το 1995.

Δεν θεωρεί η Επιτροπή ότι το ιταλικό αυτό μέτρο υπέρ του Νότου συνιστά διάκριση σε βάρος των επιχειρήσεων άλλων περιοχών της χώρας που θα επιθυμούσαν να προσλάβουν νέους εργαζόμενους και δεν μπορούν να επωφεληθούν ουδεμιάς υποστήριξης για την απασχόληση;

Ποιά μέτρα προτίθεται να λάβει η Επιτροπή έναντι της Ιταλίας προκειμένου να αποφευχθούν περαιτέρω "παραλείψεις" ως προς τη γνωστοποίηση των εθνικών μέτρων;

Δεν θεωρεί η Επιτροπή ότι οι ιταλικές ΜΜΕ θα έπρεπε να προστατεύονται καλύτερα προκειμένουν να αποφεύγεται το να επιβαρύνουν τα λάθη της κυβέρνησης ακριβώς τα παραγωγικά άτομα;

Απάντηση του κ. Van Miert εξ ονόματος της Επιτροπής

(19 Οκτωβρίου 1998)

Η Επιτροπή δεν έχει πληροφορηθεί επίσημα την πρόταση στην οποία αναφέρεται το Αξιότιμο Μέλος του Κοινοβουλίου.

Βάσει του άρθρου 93, παράγραφος 3 της συνθήκης ΕΚ, η ιταλική κυβέρνηση υποχρεούται να πληφορήσει την Επιτροπή για τυχόν σχέδιο να χορηγήσει ή να τροποποιήσει ενισχύσεις προτού αυτό εφαρμοστεί, έτσι ώστε η Επιτροπή να μπορεί να κρίνει εάν είναι συμβιβάσιμα με την κοινή αγορά. Η Επιτροπή θα εξασφαλίσει ότι θα τηρηθεί η υποχρέωση αυτή.

Η Επιτροπή θα εξετάσει τα μέτρα που θα της κοινοποιηθούν υπό το φως των κοινοτικών κανόνων και, ειδικότερα, εφόσον το μέτρο αφορά τη δημιουργία θέσεων εργασίας, βάσει των κατευθυντηρίων γραμμών για την ενίσχυση της απασχόλησης(1).

Εφόσον τα μέτρα εφαρμοστούν πριν από την έγκρισητ ης Επιτροπής είναι παράνομα και η Επιτροπή ενδέχεται να ζητήσει την επιστροφή τυχόν εισπραχθέντων ενισχύσεων.

Η Επιτροπή δεν θεωρεί ορθό να σχολιάσει τις προθέσεις της ιταλικής κυβέρνησης να στηρίξει ορισμένες περιοχές ή είδη επιχείρησεων, εφόσον τηρούνται οι κοινοτικοί κανόνες σχετικά με τις κρατικές ενισχύσεις.

(1) ΕΕ C 334 της 12.12.1995.
ΓΡΑΠΤΗ ΕΡΩΤΗΣΗ E-2795/98

υποβολή: Leonie van Bladel (UPE) προς την Επιτροπή

(17 Σεπτεμβρίου 1998)

Θέμα: Χρηματοδότηση του ΑΣΚ

Παρά τις πολυάριθμες προφορικές υποσχέσεις τους, οι αλβανοί πολιτικοί στο Κοσσυφοπέδιο δεν έχουν δείξει μέχρι σήμερα ιδιαίτερη προθυμία να συζητήσουν με τις σερβικές και γιουγκοσλαβικές αρχές, ούτως ώστε να αναζητηθεί ειρηνική επίλυση της διαμάχης. Σημαντικό εμπόδιο αποτελεί στο πλαίσιο αυτό η στάση του ΑΣΚ (του αποκαλούμενου Απελευθερωτικού Στρατού του Κοσσυφοπεδίου), ο οποίος δήλωσε προσφάτως ακόμη ότι θα συνεχίσει τον ένοπλο αγώνα μέχρι την τελική νίκη. Ο πολιτικός αρχηγός ΑΣΚ, ο κ. Adem Demaci, αρνείται να συμμετάσχει σε αλβανική διαπραγματευτική αντιπροσωπεία.

Όσο ο ΑΣΚ θεωρεί ότι μπορεί να συνεχίζει τις ένοπλες δράσεις, όχι μόνο θα συνεχίσει να υπονομεύει τις προσπάθειες της διεθνούς κοινότητας για την εξεύρεση λύσης μέσω διαπραγματεύσεων, αλλά επιπλέον θα ασκεί πίεση στους πολιτικούς αρχηγούς στο Κοσσυφοπέδιο για να μην συμμετάσχουν σε οποιεσδήποτε διαπραγματεύσεις.

Ο ΑΣΚ βασίζεται σε μεγάλο βαθμό στη χρηματοδοτική ενίσχυση που λαμβάνει από αποκαλούμενες "ανθρωπιστικές" οργανώσεις σε πολλές χώρες της Ένωσης. Με τα χρήματα αυτά αγοράζονται όπλα και επιστρατεύονται και εκπαιδεύονται άτομα. Τα χρήματα που είναι στη διάθεση των οργανώσεων αυτών προέρχονται, σε μεγάλο βαθμό, από Αλβανούς που διαμένουν σε χώρες της Ένωσης και που αναγκάζονται να καταβάλλουν ένα ποσοστό από το εισόδημά τους.

Μπορεί η Επιτροπή να ανακοινώσει:

1. για ποιές οργανώσεις σε ποιές χώρες της Ένωσης υπάρχουν υποψίες ότι έχουν επαφές με τον ΑΣΚ,

2. ποια μέτρα έχουν ληφθεί ή προετοιμάζονται για να τεθεί τέρμα τόσο στην εξαναγκαστική είσπραξη χρημάτων όσο και στη διαβίβαση των χρημάτων αυτών στον ΑΣΚ, ούτως ώστε να δοθεί σαφές μήνυμα στην οργάνωση αυτή ότι απορρίπτεται η συνέχιση της βίας;

Απάντηση του κυρίουvan den Broek εξ ονόματος της Επιτροπής

(20 Οκτωβρίου 1998)

Ενώ έχουν αντιμετωπισθεί δυκολίες για να πεισθούν είτε οι σερβικές αρχές είτε οι αντιπρόσωποι των αλβανών του Κόσοβο να αρχίσουν διάλογο μεταξύ τους, συνεχίζονται οι προσπάθειες προς το σκοπό αυτό.

Η Επιτροπή δεν έχει πληροφορίες σχετικά με οργανώσεις για τις οποίες υπάρχουν υπόνοιες ότι έχουν εμπλακεί στη χρηματοδότηση του Απελευθερωτικού Στρατού του Κόσοβο (ΑΣΚ). Όμως, δεν πιστεύεται, όπως ανέφερε το Αξιότιμο Μέλος του Κοινοβουλίου, ότι έχουν αναμιχθεί, με οποιονδήποτε τρόπο γνωστές εθνικές ή διεθνείς ανθρωπιστικές οργανώσεις.

Υπάρχει ένας γενικός αποκλεισμός στην προμήθεια προς την Ομοσπονδιακή Δημοκρατία της Γιουγκσλαβίας όπλων ή εξοπλισμού που θα μπορούσε να χρησιμεύσει για πράξεις τρομοκρατίας ή αστυνομικής καταστολής. Δεν έχουν ληφθεί μέτρα σε κοινοτικό επίπεδο για να διακοπεί η χρηματοδότηση του ΑΣΚ. Ένα κράτος μέλος υπέδειξε μονομερώς την πρόθεσή του να εφαρμόσει μέτρα για να αναχαιτίσει τη συγκέντρωση πόρων ή τις προμήθειες όπλων από το ΑΣΚ στην επικράτειά του.
ΓΡΑΠΤΗ ΕΡΩΤΗΣΗ E-2781/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Η ελεύθερη διακίνηση αγαθών μεταξύ των Κάτω Χωρών και της Ιταλίας

Απαντώντας σε προηγούμενη ερώτηση (Ε-2006/97)(1) σχετικά με την καταχώρηση ολλανδικού αυτοκινήτου στην Ιταλία (κόστος: 800 φλορίνια περίπου), η Επιτροπή αναφέρει ότι χρειαζόταν συμπληρωματικές πληροφορίες για την επαλήθευση του ποσού αυτού.

Εν τω μεταξύ αποδεικνύεται ότι ο ολλανδός πολίτης ο οποίος είχε μετακομίσει στην Ιταλία πλήρωσε όχι μόνο 800 φλορίνια αλλά το αντίστοιχο των 1.950 φλορινιών για την καταχώρηση του οχήματός του στην Ιταλία.

Επισυνάπτεται στη δεύτερη αυτή ερώτηση η λεπτομερής κατανομή του ως άνω ποσού.

Είναι πλέον σε θέση η Επιτροπή να αποφανθεί περί της ορθότητας του εν λόγω ποσού;

Απάντηση του κ. Monti εξ ονόματος της Επιτροπής

(19 Νοεμβρίου 1998)

Η Επιτροπή ευχαριστεί το αξιότιμο μέλος του Κοινοβουλίου για την ερώτησή του, εκφράζει όμως τη λύπη της για το ότι δεν είναι σε θέση να απαντήσει διότι το επισυναπτόμενο παράρτημα είναι δυσανάγνωστο. Η Επιτροπή και η Γραμματεία του Κοινοβουλίου κάλεσαν το αξιότιμο μέλος του Κοινοβουλίου να διαβιβάσει ευανάγνωστο αντίγραφο του σχετικού κειμένου; στο αίτημα όμως αυτό δεν δόθηκε καμία συνέχεια. Το παράρτημα αποτελεί απαραίτητο τμήμα της ερώτησης, χωρίς το οποίο είναι αδύνατο να διατυπωθεί απάντηση.

(1) ΕΕ C 21 της 22.1.1998, σελ. 132.
ΓΡΑΠΤΗ ΕΡΩΤΗΣΗ E-2423/98

υποβολή: Concepció Ferrer (PPE) προς την Επιτροπή

(30 Ιουλίου 1998)

Θέμα: Δημοσιοποίηση των νέων ρυθμίσεων για τρίτες χώρες

Το Συμβούλιο ενέκρινε προσφάτως κανονισμό σχετικά με τις γενικευμένες δασμολογικές προτιμήσεις με τις οποίες ευεργετούνται οι εξαγωγές προς την Ευρωπαϊκή Ένωση γεωργικών και βιομηχανικών προϊόντων των αναπτυσσομένων χωρών που συμμορφώνονται με τις απαιτήσεις για τα εργασιακά δικαιώματα για την προστασία του περιβάλλοντος.

Θα μπορούσε η Επιτροπή να μας πληροφορήσει τί μέτρα έχει λάβει για να δημοσιοποιήσει τις ρυθμίσεις αυτές στις αντίστοιχες αναπτυσσόμενες χώρες; Ποιά διαδικασία χρησιμοποιεί συνήθως η Επιτροπή στις περιπτώσεις αυτές;

Απάντηση του κυρίουMarín εξ ονόματος της Επιτροπής

(16 Σεπτεμβρίου 1998)

Ήδη από την έναρξη ισχύος του κανονισμού (ΕΚ) 1154/98(1) του Συμβουλίου της 25ης Μαΐου 1998 για την εφαρμογή των ειδικών καθεστώτων ενθάρρυνσης της προστασίας των δικαιωμάτων των εργαζομένων και της προστασίας του περιβάλλοντος, που προβλέπονται στα άρθρα 7 και 8 των κανονισμών (ΕΚ) 3281/94(2) και (ΕΚ) 1256/96(3) για την εφαρμογή των πολυετών συστημάτων γενικευμένων δασμολογικών ποσοστώσεων, η Επιτροπή οργάνωσε μια συνεδρίαση ενημέρωσης με τους αντιπροσώπους των δικαιούχων χωρών στην Κοινότητα.

Επι πλέον, η Επιτροπή προβλέπει τον ετήσιο προγραμματισμό των σεμιναρίων ενημέρωσης σχετικά με τα συστήματα γενικευμένων δασμολογικών ποσοστώσεων στις δικαιούχες χώρες. Φυσικά στο πλαίσιο των σεμιναρίων αυτών, θα δοθεί ιδιαίτερη έμφαση στην εφαρμογή των ειδικών καθεστώτων ενθάρρυνσης. Εξάλλου, η Επιτροπή προβλέπει επίσης μια ειδική εκστρατεία ενημέρωσης για τα νέα αυτά καθεστώτα προς τους διάφορους ενδιαφερόμενους φορείς (παραγωγούς, εισαγωγείς, κυβερνήσεις των δικαιούχων χωρών, συνδικάτα και μη κυβερνητικές οργανώσεις που εργάζονται στις χώρες αυτές).

(1) ΕΕ L 160 της 4.6.1998.

(2) ΕΕ L 348 της 31.12.1994.

(3) ΕΕ L 160 της 29.6.1996.